**Molitva zemlji,** Josip Pupačić

S. S. Kranjčeviću ili jadnicima moga naroda  
  
Hotio bih da se vratim  
svome srcu - tvojoj mjeri  
Volio bih da se vratim  
svojoj tajni - tvojoj vjeri  
  
Hotio bih da se vratim  
svome kriku - tvojoj boli  
Volio bih da se vratim  
svojoj smrti - tvojoj kobi  
  
Neka vatre što ih nosiš u svom dlanu  
ko hridine k nebu mojom krvlju planu  
  
Neka tmurne vode što ih bilom biju  
proključaju ko vrulje iz mojih očiju  
  
Neka gorko bilje što u tebi niče  
ljekovitim cvatom iz mog grla kliče